

**ПОЗИЦИЯ НА**

**АСОЦИАЦИЯТА НА ОРГАНИЗАЦИИТЕ НА БЪЛГАРСКИТЕ РАБОТОДАТЕЛИ**

**по механизма, критериите и показателите за определяне на размера на минималната работна заплата в България**

Представителните на национално равнище организации на работодателите в България, водени от необходимостта за постигане на национално съгласие за обективен Механизъм за определяне на размера на минималната работна заплата в България, се обединиха около следните общи виждания:

1. Настояват за обективизиране и постигане на съпоставимост на параметрите, които се взимат предвид при определянето на размера на минималната работна заплата в България, посредством извършването на следните едновременни действия:

* Ратификация от страна на Република България на Конвенция 131 на МОТ. В отсъствието на действащо Народно събрание, представителните на национално равнище организации на работодателите в България предлагат до избирането на такова, да подпишат незабавно тристранно споразумение с представителите на държавата и на синдикатите, с което да бъдат възприети и приложени принципите на Конвенцията /т.е. да приемат доброволно да се ръководят от Конвенцията до нейното ратифициране от Република България/;
* Отмяна с акт на Министерски съвет на добавките за прослужено време, каквито няма в нито една страна от ЕС, като се запазят брутните възнаграждения на работниците и служителите, за постигане на съпоставимост на величините на МРЗ и СРЗ, доколкото статистиката отчита Брутната СРЗ, а МС определя размер на Основна МРЗ.

1. Министерство на труда и социалната политика да поеме ангажимент да внесе в Народното събрание, когато то бъде избрано, предложения за законодателни промени за отпадане на определянето на минимални осигурителни доходи /МОД/ по икономически дайности и длъжности. МОД не се прилагат в нито една държава членка на ЕС, практически е преустановено тяхното договаряне, и работодателите не възнамеряват да договарят и в следващите години.
2. Размерът на минималната работна заплата в страната да се определя при отчитане на показателите, представени в Таблица 1 – приложена към настоящата позиция.
3. Размерът на МРЗ за страната да се определя в следните граници:

* Да не бъде по-ниска от линията на бедност за страната;
* Отношението на размера на определената минимална работна заплата към средната работна заплата в България да не бъде по-високо от средното за ЕС съотношение между тези две величини /усреднено за страните, в които има МРЗ/.

1. На равнище бранш и предприятие могат да се договарят и по-високи размери на МРЗ, като споразуменията обвързват подписалите ги страни, респективно техни членове.

***Таблица 1***

|  |  |  |
| --- | --- | --- |
| **Показатели** | **Индикатори** | **Източник** |
| 1. За средна брутна РЗ | Средна РЗ за страната (лв.) | НСИ |
| Средна РЗ по икономически дейности до 4-ти знак на КИД 2008 и административни области (лв.) | НСИ |
| 2. Брутна работна заплата в групи според равнището ѝ, за определяне на разслоението между нивата на трудово възнаграждение | Брутна работна заплата по брой работници и служители, които я получават:   * средна брутна заплата на работници, получаващи основна минимална работна заплата, брой работници, вкл., по икономически дейности до 4-ти знак на КИД 2008 * ниска, брой работници * медианна, брой работници * средна, брой работници * висока, брой работници | НАП,  НОИ |
| 3. За ниско платени работници | Абсолютен брой и относителен дял на работещите на МРЗ – общо и по икономически дейности до 4-ти знак на КИД 2008 | НСИ |
| Абсолютен брой и относителен дял на работещите на МРЗ |  |
| Относителен дял на работещите на пълно работно време с размер на брутната заплата под 2/3 от медианната. | НАП,  НОИ |
| 4. За обезщетението при безработица | Среден размер на обезщетението за безработица (лв.) | НОИ |
| Минимален размер на обезщетението за безработица (лв.) | НОИ |
| 5. За бедност и социално изключване | Официална линия на бедност (лв.) | НСИ |
| Отн. дял на лицата в риск от бедност (%) | Евростат |
| Отн. дял на лицата живеещи в материални лишения (%) | Евростат |
| Отн. дял на лицата в риск от бедност и социално изключване (%) | Евростат |
| Отн. дял на „работещи бедни” (%) | Евростат |
| 6. За диференциация и поляризация | Коефициент на Джини (%) | Евростат |
| Съотношение S80/S20 (пъти) | Евростат |
| 7. За инфлация | Индекс на потребителските цени (средногодишен) | НСИ |
| 8. За икономически растеж | Реален ръст на БВП (в % към пр.г.) | НСИ |
| Реален ръст на БДС по икон. сектори (в % към пр.г.) | НСИ |
| Реален ръст на потреблението на домакинствата (в % към пр.г.) | НСИ |
| Реален ръст на брутообразуване на основен капитал | НСИ |
| Отн. дял на компенсацията на наемния труд в БВП (%) | НСИ |
| 9. За производителност на труда | БДС на 1 зает – реален ръст (в % към пр.г.) | НСИ |
| БДС на 1 зает по икон. дейности – реален ръст (в % към пр.г.) | НСИ |
| БДС на 1 зает по икон. дейности до 4-ти знак на КИД 2008 (лв.) | НСИ |
| 10. За броя на наетите лица | Среден списъчен брой на наетите лица по ТСПО (хил.) | НСИ |
| Среден списъчен брой на наетите лица по икон. дейности до 4-ти знак на КИД 2008 и административни области (хил.) | НСИ |
| 11. За заетост и безработица | Коефициенти на заетост – общо, по административни области и по степени на образование (%) | НСИ |
| Коефициенти на безработица – общо, по административни области и по степени на образ. (%) | НСИ |
| Коефициент на дълготрайна безработица (%) | НСИ |
| Коефициент на младежка безработица 15-24 (%) | НСИ |
| 12. За разходи на работодателя за труд | Разходи за труд на 1 отработен час, средногодишно (евро) | Евростат |
| Разходи за труд за едно наето лице по икон. дейности до 4-ти знак на КИД 2008 средногодишно (лв.) | НСИ |
| Разходи на единица труд в номинално и реално изражение /Real Unit Labor Cost/ | Евростат |

*Забележка:* За всички горепосочени индикатори през май са налични данни за предходните три години